Flasker, regnskabsbøger maskiner og alt mulig andet historisk vælter lige nu frem af gemmerne i Duus Vinkjælder i Jens Bangs Stenhus i Aalborg. Stedet er lukket i 12 dage, og når vinkælderen åbner igen bliver det med både  mad, drikke og ikke mindst historie på menukortet. - Jeg har altid gået rundt med en drøm inden i mig, om at vi kunne formidle, den fantastiske historie, som vi går rundt i til dagligt, og som jeg har været en del af i flere generationer hernede, siger indehaver Peter Kragh. Ikke engang nazisterne kunne stoppe Duus Hvis man ser bort fra coronaperioden, så er det er første gang siden åbningen i 1918, at Duus Vinkjælder holder lukket. Ikke engang et terrorangreb under krigen i 1944, kunne stoppe det gamle værtshus i at betjene nordjyderne. Når det åbner igen er meningen, at stedets historie skal serveres sammen med mad og drikke. I denne uge arbejder Peter Kragh med alle de ting, de finder, og som ingan anede fandtes. - Vi har fundet ting, som jeg kun har fået overleveret fra min farfar, om at de eksisterede, og så siger vi pludselig, der er de jo. De skal frem i lyset, og de skal frem, så man kan komme ind og se dem i det her levende museum, forklarer Peter Kragh, da TV2 Nord besøger ham i vinkælderen. Ideen til at kombinere Duus Vinkjælder med historie og museum kom fra den nordjyske oplevelsesdesigner Lars Jespersen. Han er kommet på Duus siden barneårene, og hans mor og far var faktisk på date der i sin tid. - Der er et kæmpe uforløst potentiale i det gamle stenhus, og det skal vi have fremkaldt. Vi prøver på at gøre det til et levende hus, hvor personalet er kustoder og fortæller en god historie, fortæller Lars Jespersen. Peter Kragh er tredje generation i Duus Vinkjælder. Hans farfar Niels Kragh åbnede den som vinhandel i 1918 sammen med kompagnonen Duus. Deraf navnet. Senere tog Peter Kraghs far Jørgen over indtil slutningen af 80'erne, hvor den elektronikingeniøruddannede Peter Kragh fik overdraget nøglerne. Nu skal stedet for alvor åbnes op for nordjyderne. - Når man kommer ind, skal man gerne mærke historiens vingesus og blive suget ind i den her historiske tidslomme. Den historie, der er herinde, er så stor og intens, at den vil vi gerne have ud og give som en gave til Aalborg og til byens borgere, slutter Peter Kragh. Alle er velkomne til at komme og se de mange historiske ting i den gamle vinkælder. Det er gratis, og  man behøver ikke være kunde. Duus Vinkjælder åbner igen fredag den 17. marts.

Opsummering:
Duus vil servere Aalborgs og vinkælderens historie.